Diari Oficial de la Generalitat Valenciana


Sumari del DOGV 3244, del 18-05-1998 (1998/3561)

Informació pública de la modificació de les Normes Urbanístiques Masía Traver.
------------------------------------------------------------------------------

### Dades del document

Número de DOGV
:   3244

Data del DOGV
:   18-05-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/3561


Organisme emissor
:   Ajuntament de Riba-roja de Túria

Tipus de document
:   Anunci

Informació pública de la modificació de les Normes Urbanístiques Masía Traver. [1998/M3561]
  
En relació amb la modificació del Pla Parcial de Masía de Traver, expedida la cèdula d'urbanització per a la modificació del Pla Parcial Masía de Traver de Riba-roja de Túria, atés el que estableix l'article 45.1 A de la Llei Reguladora de l'Activitat Urbanística i entenent que la dita modificació està aprovada definitivament, aquesta es fa pública, amb la transcripció de les normes urbanístiques modificades; tot això de conformitat amb el que estableix l'article 59/2 de la Llei Reguladora de l'Activitat Urbanística.
  
Normes Urbanístiques Urbanització Masía Traver
  
Ordenances:
  
Articles modificats:
  
Article 6.5. Rasants i altura màxima de les edificacions
  
A) Les rasants oficials corresponents al nivell del terreny de les calçades estan assenyalades en el plànol 3.2. El nivell de les voreres per a vianants es dedueix de les anteriors sumant a aquestes 12 centímetres. Aquestes rasants estan subjectes a xicotetes rectificacions de detall en el projecte d'urbanització.
  
B) El nombre de plantes màxim per a tot el pla és de dues o més soterrani. Es permet una golfa integrada en el volum de la coberta, sense que excedisca de l'altura màxima de cornisa establit. L'altura de cornisa màxima serà, en cada cas, la següent:
  
- Una planta: 4 metres.
  
- Més d'una planta: 8 metres.
  
Aquesta serà mesurada en el punt mitjà de cadascuna de les seues façanes, des de la rasant de la parcel·la en aquest punt vorera fins a la cara inferior de l'últim forjat o al ràfec de la coberta.
  
C) S'establirà una permissivitat de l'altura màxima d'11 metres respecte a elements constructius singulars en edifici d'ús públic.
  
Article 6.9. Aparcaments
  
1) S'exigeix la previsió d'una plaça d'aparcament per habitatge o 100 metres quadrats construïts (que no siguen per a habitatges o usos comunitaris). La seua localització serà en parcel·la privada, no annexos a la xarxa viària.
  
2) Les places d'aparcament en garatge vinculat a l'habitatge, considerat en el projecte tècnic inicial i indicat en la declaració d'obra nova, no computaran com a superfície edificada sempre que els seus buits d'il·luminació siguen inferiors al 5% de la superfície útil i un dels seus murs de tancament siga practicable, com a mínim, en el 70% de la seua superfície.
  
Article 6.12. Tancaments de parcel·la
  
El tancament de parcel·les privades tindrà les següents limitacions:
  
A) En línies que recauen a un carrer seran permesos murs de 80 centímetres d'altura de maçoneria de pedra seca coronada mitjançant dos a tres taulers de 15x5 centímetres. De fusta calefactada amb una altura total sobre el mur no superior a 50 centímetres. No s'autoritza qualsevol altre tancament ni la col·locació de tanques publicitàries o ròtuls de qualsevol naturalesa o grandària.
  
Com a quota de referència per al còmput dels 80 centímetres d'altura de la tanca esmentada, es prendrà:
  
a) En el cas que la rasant natural de la parcel·la coincidisca amb la de la vorera, la quota de referència serà la definida pel límit de la pròpia vorera.
  
b) En el cas que la rasant natural de la parcel·la supere la de la vorera, es prendrà com a quota de referència el nivell en què es troben la rasant natural de la parcel·la amb el límit o tancat d'aquesta.
  
En aquest cas, la diferència d'altura entre el punt d'arrencada del mur de tancament de 80 centímetres i el nivell interior de la vorera es realitzarà mitjançant un mur de contenció de terres de similars característiques al del tancament.
  
B) En límits entre dues parcel·les diferents s'executaran amb malla metàl·lica tipus Arga no superior a 1,50 metres d'altura. No s'inclouen en aquest punt els tancaments laterals de volums destinats al garatge vinculat a l'habitatge. Les divisòries de patis o estenedors amb accés directe des de l'habitatge tindran una altura inferior a 2,80 metres.
  
C) El tancament respecte a les línies de separació amb les parcel·les confrontants s'executarà sempre amb malla metàl·lica tipus Arga no superior a 1,50 metres d'altura. En aquells límits en què es produïsquen desnivells pronunciats entre parcel·les es permetrà com a solució de terres la realització de murs, rocalls, mantes vegetals, etcétera, amb una altura màxima, definida per la base de subjecció de les piquetes amb què són lliurats els tancaments de les parcel·les per la promotora.
  
Article 6.13. Volums interiors i distàncies a límits de parcel·les
  
En les parcel·les destinades a habitatges unifamiliars aïllades, tots els elements opacs d'obra dins de la parcel·la (inclosos frontons) se situaran per sota d'un plànol inclinat 45 graus i recolzat en la línia situada en la vertical dels límits de propietat, a 2,80 metres d'altura.
  
En el cas d'agrupacions de dos habitatges, aquesta norma regirà exclusivament en tres dels seus límits:
  
1) La rasant de la pica de la piscina no haurà de superar la rasant natural de la parcel·la.
  
2) Se separaran la distància mínima d'1 metre respecte als límits mitjaners i 2 metres respecte als de la façana.
  
3) Les terres en els límits hauran de ser contingudes dins de la pròpia parcel·la en evitació de danys als confrontants.
  
En el cas d'agrupacions de tres o més habitatges no s'aplicarà la present norma, i serà obligatori que hi haja una distància igual o major a un terç de la seua altura als límits amb parcel·les confrontants, exceptuant els porxos, garatges i edificacions auxiliars d'una sola planta.
  
Article 6.14. Condicions estètiques
  
A) Existirà uniformitat en els materials utilitzats.
  
B) Es permet la col·locació de tendals o para-sols en els tancaments exteriors, sempre que estiguen constituïts en el 90% de la seua superfície per materials tèxtils i el seu color estiga en consonància amb algun dels existents en la façana de l'habitatge.
  
C) Tant els murs de façana com els tancaments de parcel·les hauran d'oferir la qualitat i l'aspecte d'obra acabada.
  
Article 6.15. Usos i destinacions permesos
  
A) Zona unifamiliar aïllada o adossada. Les edificacions principals únicament podran estar destinades a habitatge unifamiliar.
  
B) Zona de centre urbà. En aquesta àrea seran permeses aquelles activitats compatibles amb l'ús residencial predominant. Plantes baixes comercials, oficines, activitats docents, etcétera. Queden prohibides les indústries i tallers de qualsevol índole.
  
C) Zona d'equipaments. Es destinarà a locals públics no residencials, i es regirà pels coeficients i altures indicades en cada illa en els plànols d'ordenació.
  
D) Espais lliures d'ús públic. En els espais lliures d'ús públic es permet la realització d'instal·lacions esportives i usos compatibles amb l'ús públic.
  
E) Espais lliures d'ús privat. Els espais lliures d'ús privat queden vinculats a la propietat de cada parcel·la, es permetrà l'aparcament de vehicles i s'aconsella la dedicació de la major part d'aquests a jardins. Sols es permetrà adossar al límit de la parcel·la l'edificació principal dels habitatges i un garatge vinculat a aquesta, segons el projecte que va originar la llicència de construcció de l'habitatge. La resta d'edificacions o cossos seran oberts per tots els costats i hauran de retirar-se dos metres dels tancaments perimetrals de la parcel·la. Aquests cossos hauran de realitzar-se exclusivament amb l'estructura de fusta i es cobriran amb elements vegetals (bruc, canyissos, plantes enfiladisses, parres, etcétera). No es permet l'emmagatzemament de mercaderies, el dipòsit de materials, l'abocament de deixalles i totes aquelles activitats incompatibles amb l'ús residencial de la zona. Així mateix, per a un bon manteniment i conservació de les edificacions existents (habitatges, tancaments, tancats, etcétera), no es permet la plantació d'espècies arbòries que pel peculiar desenvolupament de les seus arrels puguen danyar a aquestes, entre les quals destaquen especialment el xop, l'eucaliptus i l'om.